宋祁
僦舍西斋小圃竹树森植秋日摇落对之翛然因作
避事长卿志，闲居郎将流。
无心婴外物，有兴为高秋。
僦舍馀三亩，畸人代一邱。
园空树色至，日淡暝烟浮。
绀叶繁江蓼，丹须亚海榴。
青松七鬣嫩，黄菊万钉稠。
露泫梨津熟，风乾芰扇愁。
小池圆写镜，卧石侧盘虯。
爱竹惟惭赋，逢萱即忘忧。
信非吾土美，聊并小山留。
胜托三馀暇，幽寻五日休。
沼蛙观聿役，簷雀听啁啾。
心有冥鸿伴，歌烦警鹤酬。
兹焉为乐地，时事判悠悠。